Ole Sohn (SF), 2008-11-12:
Jeg vil gerne starte med at sige til statsministeren, at jeg ikke synes, det var en særlig klog bemærkning at kalde til kamp for en folkeafstemning midt i en situation, hvor vi har en finansiel krise, ikke bare i Danmark og i Europa, men faktisk globalt - specielt ikke med den argumentation, at den danske krone er presset.
Det er jo nærmest det samme som at invitere alle spekulanter til at kaste sig over den danske valuta.
Jeg håber og tror, at det var en finke, der røg af panden, for noget mere uansvarligt skal man da lede længe efter.
Der har i dag været en del debat om, hvem der betaler prisen for at være med i euroen eller ej.
Der er slet ikke nogen, der har fokuseret på, hvem derreelt betaler prisen.
Det er jo ikke et spørgsmål om, at det er Danmark, der betaler en pris, eller at det er andre lande, der betaler en pris - næh, det er borgerne i EU eller for den sags skyld borgerne i USA, der betaler en pris.
Det er jo alle dem, som er blevet ofre for, at vi har et finansielt system, som er blevet mere og mere er dereguleret.
Det har vi da vist til fulde fået demonstreret ikke lader sig gøre.
Om det er inspireret af, at man i Europaudvalget presser regeringen, eller om det er andre EU-lande, der har været med til at give inspiration til netop at se, at forudsætningen for, at vi kan undgå den form for kriser, som vi er midt i, er, at der bliver indført en regulering af kapitalbevægelserne, skal jeg ikke kunne sige.
Det er helt afgørende for stabiliteten, det er helt afgørende for væksten og beskæftigelsen, ikke bare i Danmark, i Europa, men faktisk globalt.
Der kan man sige: Jamen så må vi ind i euroen.
Men hvorfor nu det?
Er det løsningen?
Jamen hele Den Økonomiske og Monetære Union har jo bidraget til dereguleringen og dermed også til en del af krisen.
Men det er jo ikke sådan, at EU-landene har lukket øjnene for nogle af de fejl, der er i ØMU-konstruktionen.
Man har jo faktisk taget ved lære og er dermed også kommet med en række initiativer, som nu er med til at sætte reguleringen af kapitalbevægelserne på dagsordenen.
Og den dagsorden støtter SF meget, fordi vi mener, at det er her, der skal sættes ind.
Vi er derfor også meget glade for det forslag til vedtagelse, som der er fremsat, fordi vi synes, det sætter fokus på noget helt centralt, nemlig at den internationale finanskrise giver anledning til fornyet overvejelse om international regulering af kapitalmarkederne, og i den forbindelse er det helt afgørende, at EU skal spille en central rolle.
Det støtter vi.
Vi mener faktisk, at det er helt afgørende, at man, når man har en fælles valuta, også har et fælles finanstilsyn, nøjagtig som vi har i forhold til kronen og den finansielle sektor i Danmark.
Ja, der har vi et tilsyn, fordi kapitalkræfterne ikke er i stand til at foretage nogen som helst sociale reguleringer.
Derfor skal vi selvfølgelig også have det på EU-plan.
Den bedste måde, man kan få en debat på, som også hæver sig lidt over den debat, der har været her i dag, hvor det har været automatargumenterne, vi har genhørt nu her, siden vi for 7 år tilbage havde debatten sidst, er, at vi får en mere velfunderet offentlig debat både om, hvordan vi kan sikre en bedre international regulering af de finansielle markeder, og hvordan vi kan se på, om EU’s Økonomiske og Monetære Unions struktur fungerer efter hensigten, herunder også hvordan euroen og de danske undtagelser spiller ind.
Så vi er meget glade for, at vi nu får en offentlig høring, som kan igangsætte en grundig og seriøs debat om, hvordan vi kan tøjle kapitalbevægelserne, sådan at vi undgår finansielle kriser i fremtiden, og hvilken placering og rolle Danmark skal spille heri.
Det anser vi for at være noget af det vigtigste, men - og det vil jeg godt lige slutte af med at sige til statsministeren igen - lad være med at bruge den her situation til midt i en finansiel krise at sætte en debat i gang om, hvorvidt vi skal have en hurtig afstemning om euroen, ja eller nej.
Det er ødelæggende, både for det seriøse arbejde, der skal laves for at sikre en regulering af kapitalbevægelserne, og fordi jeg faktisk mener, at det er hamrende uansvarligt midt i en finansiel krise at have en folkeafstemning.